Surp Hripsime (Echmiatsin)

__NOTOC__
**Surp Hripsime uja** (&nbsp;armenavon *Սուրբ Հռիփսիմե եկեղեցի*&nbsp;), tir alkaf debak tigis koe Armavir winka poke Yerevan vatalte Xayastana.

Tir armenafa grekevafa uja kolnayana bak VII-eafa decemda, i tana losavsafa uja ke patecta. Gan Komitas alkokilik zo kolnayar, slapeteson va xantafe slape vegeduyune bak 395 gan Sahak alkokilik is ruldayase va niskeem ke Hripsime tumtafa awalkexikya. Noelafe dre bak 618 zo tenukeyer. Nope listafa vegeduropa ton armenaf martig ke pulukafa rekola zo grupecker, i ton martig azon turestayas va jontika armenafa uja.

Wevala is ujeem ke Echmiatsin is Zvartnots rawopaf debak, don Surp Hripsime uja, wetce arayaf debak ke tamavafa gadakiewega ke UNESCO bak 2000 belcon zo bendeyed.

## Izva
 dopewa oltavafa gu Garni dopewa is tarizayana gu zolkevafa lorikya ika noelafa uja abdi IV-eafa decemda tigiyir. Bal joxara bak 1958, cofuot ke cugexafe raporafe xe dem Elleistes zikexa leve giskisa briva zo trasiyir. 

Hripsime is Gayane tucpastikya is 38 yoltiskafa alkikya gu taneaf awalkexik ke izva ke Armena prostewon zo torigid. Gan Trdat III gazik ke Armena zo brazayad ise zo nakeyed aze tere zo aytayad. Sedme Agathangelos ugaldik, radimi deweldura va kristeva bak 301, Trdat is Grigor Lusavorich va awalkexafa cugexa  kolnayad, i va cugexa tarizayana gu Hripsime moe awalkexaxo is likon kotawayana.  Joxara aname uja va xim ke jontika nakenikya azon kotawayana askon gu taneaf kristevik koafizayad. Sahak Partev alkokilik va warzafa awalkexafa cugexa kaiki vilara gan Shapur II moni 360 malvegeduyur. 

Noeltafe xe bak okilugal ke Komitas (&nbsp;615-628&nbsp;)  zo kolnayar, sedme Sebeos milsaref ugaldik is toloy kosuteks, bat keve taltef lentor is ban keve ronefa vrepta. Va savsafe slape ke Hripsime  ikarundayar. Sedme aptacik, uja bak 618 co zo tenukeyer.  Sfelt bak X-eafa ok XI-eafa decemda ape co zo dimempayar.

Uja grostaweyer aze titi XVII-eafa decemda zo jovleyer.  Sedme lan kosuteks keve taltef lentor, gan Philipos alkokilik bak 1653 zo dimempayar.  Banugale *gavit* gijaxe keve taltefo kolanixo zo vegeduyur.  Biot bak 1790 bak okilugal ke Ghikas I ke Karin zo kolnayar.  

Bak 1776 uja kan raporafa rebava is yon gentimaf rasek gan Simeon I alkokilik ke Yerevan zo tuzegodayar.  Bak 1880 ronefa rebava isu geefa kum gasitafa jola zo vegeduyud. 

Bak 1898 uja zolonon zo dimempayar.  Cofuot zo tuzegodayar isen kepaita is sfelt bak 1936 zo dimempayad.  Bak 1958 giroda benu koef rebaveem zo solimpayar isen azeba zo tuomayar.  Biot bak 1987 zo dimempayar. 

## Vegeduropa
Surp Hripsime uja tir balemvreptafa is sfeltafa vawale rontagentim dem toloya ponyaska, bata alavon ice lentef kril isu bana geeon.   Inaf zovdom tir esaf siatos ke gamdakoraf zovdom. 

### Torigira
Cugexaf divak ke uja gu *tan gijaf epuks ke mialukugalafa armenafa vegeduropa* zo torigir.  Wetce *tana akoba ke armenafa vegeduropa*  is *tan lobirtaf buneks*  zo pimtayar isen do Surp Gayane uja tir *teza ke soyutafa listuca ke taneakafa armenafa alkafa vegeduropa*. 

### Turestanaca
Uja me tir tela lowavefa tula ke bat vegeduropaf tazuk, voxen izvon gu vegeduropa yolton gu *Hripsime martig* zo grupeper kiren mila uja tir ana tula. 

Ke yona zolonafa uja dem milaf zovdom, ozwat : 
Surp Hovhannes uja ke Avan (&nbsp;VI-eafa decemda&nbsp;)  is Surp Gevork uja ke Garnahovit (&nbsp;VI-eafa dec-&nbsp;) is Surp Khach Yekeġetsi ke Soradir (&nbsp;VI-eafa dec-&nbsp;) is Targmanchats tucpastaxe koe Aygeshat (&nbsp;VII-eafa dec-&nbsp;),  is Surp Khach Yekeġetsi ke Aghtamar (&nbsp;X-eafa dec-&nbsp;)  is Surp Astvatsatsin uja koe Varagavank (&nbsp;XI-eafa dec-&nbsp;). 

## Ewava

|-

## Dere rupec
Wevala is ujeem ke Echmiatsin is Zvartnots rawopaf debak
* Wevala ke Echmiatsin
* Surp Gayane uja
* Shoghakat uja
* Zvartnots rawopaf debak

## Vuestexa